方玄英故居
作者：林景熙
朝代：宋

paragraphs: 艤舟鸕鷀港，白雲滿高原。
借問玄英居，遺搆無復存。
精靈幾百載，山鬼憑幽昏。
獨遺文字香，隠隠草樹根。
轉盼東山麓，彷彿見柴門。
啼猨助悽惻，亦復銷我魂。
漁父促歸橈，牛羊下前村。
長揖者誰子，未識情已溫。
云十有六葉，咸通之耳孫。
緬思幽人後，風雅天所敦。
相携就茅屋，一笑酌瓦尊。